b'\n_START_ARTICLE_\nGazela (nagrada)\n_START_SECTION_\nMetodologija\n_START_PARAGRAPH_\nHitro rasto\xc4\x8da podjetja na izbor ne morejo prijaviti, temve\xc4\x8d se na seznam najhitreje rasto\xc4\x8dih uvrstijo na podlagi bilan\xc4\x8dnih podatkov. Natan\xc4\x8dneje, na lestvico najhitreje rasto\xc4\x8dih se uvrstijo zaradi rasti prihodkov od prodaje v petletnem obdobju. Tako se oblikuje lestvica 500 najhitreje rasto\xc4\x8dih podjetij v Sloveniji in \xc5\xa1est regijskih lestvic s 100 najhitreje rasto\xc4\x8dimi podjetji v regiji._NEWLINE_Vstopni pogoji za uvrstitev na lestvico so bilan\xc4\x8dni dobi\xc4\x8dek v zadnjem bilan\xc4\x8dnem letu, vsaj 220.500 EUR prihodkov od prodaje v izhodi\xc5\xa1\xc4\x8dnem letu, podjetje pa je moralo v obeh indeksnih letih poslovati vseh 12 mesecev in imeti v zadnjem letu dobi\xc4\x8dek.\n_START_SECTION_\nKdo so gazele?\n_START_PARAGRAPH_\nAmeri\xc5\xa1ki raziskovalec David Birch je pri raziskovanju, kako se ustvarjajo nova delovna mesta v ZDA, pri\xc5\xa1el do ugotovitev, da kar dve tretjini rasti zaposlenosti prispevajo podjetja z manj kot dvajsetimi zaposlenimi. Pozneje je analiziral \xc5\xbeivljenjski cikel podjetij in jih razdelil na tri kategorije: mi\xc5\xa1i, gazele in slone. Gazele so dinami\xc4\x8dna podjetja, ki hitro rastejo, se bliskovito razvijajo, intenzivno zaposlujejo in vedno dr\xc5\xbeijo korak prednosti pred konkurenco._NEWLINE_Cilj dinami\xc4\x8dnih podjetij ni pre\xc5\xbeiveti, temve\xc4\x8d uspeti. Najve\xc4\x8dkrat so to majhna dru\xc5\xbeinska podjetja, ki po\xc5\xbertvovalno gradijo in previdno izbirajo prve sodelavce, dokler ne za\xc4\x8dnejo bliskovito rasti. Takrat je pomembno predvsem dvoje: zagotavljati sredstva za bliskovito rast in enako hitro najti prave ljudi za nove naloge v podjetju. Sposobnost gospodarstva, da raste in zaposluje, je mo\xc4\x8dno odvisna od sposobnosti gospodarstva, da ustvarja gazele.'